ORDE do 18 de xuño de 2009 pola que se establecen as bases reguladoras para a concesión, en réxime de concorrencia competitiva, de bolsas de formación en oficinas de información turística durante o verán de 2009 e se procede á súa convocatoria.
CONSELLERÍA DE CULTURA E TURISMO — III. OUTRAS DISPOSICIÓNS — 23/06/2009

Exposición de motivos.
O artigo 27.11º do Estatuto de autonomía de Galicia sinala como competencia exclusiva da Comunidade Autónoma de Galicia a promoción e ordenación do turismo dentro da comunidade.
O Decreto 79/2009, do 19 de abril, polo que se establece a estrutura orgánica da Xunta de Galicia establece que, con adecuación ás competencias que ten asumidas e son propias da comunidade autónoma, correspóndelle á Consellería de Cultura e Turismo a asunción das competencias en materia de turismo.
A importancia do turismo no tecido económico e social de Galicia, así como o incremento da calidade do sector turístico, son considerados elementos primordiais para o crecemento sostido das cotas de competitividade, o que require a realización dun esforzo continuado na formación dos recursos humanos para adaptar as novas demandas ás actuacións dos estudantes ou titulados que inician ou desenvolven a súa actividade neste sector.
As oficinas de información turística repartidas polo territorio galego prestan un servizo importante aos turistas e visitantes e contribúen de xeito significativo a proxectar a imaxe de Galicia no exterior. Por iso, tendo en conta que, debido ao aumento do turismo na última década, a maioría dos concellos teñen hoxe oficinas de información turística abertas e certa experiencia na súa posta en marcha, e que esa é unha tendencia crecente, ante a necesidade de acadar suficiente persoal preparado, por parte desta consellería considérase conveniente convocar estas bolsas de especialización que eles permiten aos estudantes e titulados acceder a prácticas tuteladas co fin de actualizar e mellorar os seus coñecementos e habilidades.
Neste ano, a Secretaría Xeral para o Turismo oferta bolsas aos municipios turísticos, a aqueles concellos onde hai oficina de información turística da Xunta de Galicia e aos concellos de menos de 15.000 habitantes que teñen Oficina de Turismo aberta durante todo o ano.
Así, consonte o establecido sobre medidas de fomento do turismo no artigo 54 da Lei 14/2008, do 3 de decembro, de turismo de Galicia en concordancia co sinalado no artigo 55 da dita lei, esta consellería realiza unha convocatoria de bolsas para a realización de prácticas en oficinas de información turística de acordo coas seguintes bases, e logo do informe da Asesoría Xurídica, da Dirección Xeral de Planificación Económica e Fondos Comunitarios, da Dirección Xeral de Calidade e Avaliación das Políticas Públicas e da Intervención Delegada e no exercicio das facultades que me confire o artigo 34 da Lei 1/1983, do 22 de febreiro, modificada pola Lei 2/2007, do 28 de marzo, reguladora da Xunta e da súa Presidencia
DISPOÑO:
Primeira.
Esta orde ten por obxecto fixar as bases para a concesión de bolsas de formación en actividades turísticas, en réxime de concorrencia competitiva, para a realización de actividades turísticas-formativas co fin de conseguir unha maior cualificación e formación dos recursos humanos no sector turístico.
Con este fin convócanse 96 bolsas de formación especializada en relación coa promoción turística, mediante a realización de prácticas tuteladas durante os meses de verán nas oficinas de información turística das localidades que se citan, tal e como se sinala nos cadros seguintes:
Ver referencia pdf "12100D005P065.PDF"
Segunda.-Contido da bolsa e obrigas dos beneficiarios.
O contido da bolsa persegue fomentar o perfeccionamento profesional do bolseiro mediante a realización de prácticas formativas nas oficinas de información turística con suxeición ao plan de formación que se lles entregará ao comezo das súas prácticas e coas indicacións que lles transmita o titor que teñan asignado.
Terceira.-Requisitos dos beneficiarios e natureza xurídica da relación.
1. Poden optar ás bolsas de formación nas oficinas de información turística: os técnicos superiores en información e comercialización turísticas, os técnicos superiores en axencias de viaxes, os técnicos especialistas de secretariado bilingüe, os estudantes de turismo, así como calquera estudante, os diplomados ou licenciados en turismo e licenciados universitarios da rama de humanidades, estas titulacións deben estar finalizadas nos 5 anos inmediatamente anteriores ao momento do remate do prazo de presentación das solicitudes desta convocatoria. Os solicitantes deberán acreditar un nivel de iniciación á lingua galega. E, en ningún caso, poderán ser beneficiarios desta bolsa aqueles solicitantes que foran adxudicatarios desta en dúas edicións anteriores.
2. Os solicitantes non poderán ser perceptores de soldos ou salarios ou outros ingresos que impliquen vinculación contractual ou estatutaria.
3. A condición de bolseiro/a en virtude desta orde non xerará ningún tipo de relación de carácter laboral nin contractual e tampouco dará lugar a súa inclusión na Seguridade Social.
Cuarta.-Dotación das bolsas e determinacións orzamentarias.
Para a concesión destas bolsas destinarase ata un máximo de cento cincuenta e tres mil novecentos euros (153.900 ) que se imputarán á aplicación orzamentaria 10.06.761A.480.0.
A dotación económica de cada bolsa será de novecentos euros (900 ) brutos mensuais. Cada bolsa comprenderá, ademais, un seguro individual de accidentes.
Quinta.-Presentación de solicitudes.
1. Os interesados deberán dirixir a solicitude, en formato papel, ao órgano competente para resolver e presentarana no rexistro da Secretaría Xeral para o Turismo, da Consellería de Cultura e Turismo, ou nos respectivos departamentos territoriais, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. As solicitudes deberán presentarse no modelo normalizado que figura como anexo numérico desta orde.
Sexta.-Prazo.
O prazo de presentación de solicitudes será dun mes contado desde o día seguinte ao da publicación da orde no Diario Oficial de Galicia. En concreto, o prazo entenderase que vence o día cuxo ordinal coincide coa data que serviu de partida, que é a da publicación no DOG.
Sétima.-Documentación.
Coa solicitude achegarase a seguinte documentación:
a) Fotocopia, por ambas as dúas caras, do DNI ou documento análogo.
b) Os estudantes, certificación académica completa (orixinal ou fotocopia compulsada) recollendo expresamente a nota media do expediente.
c) Os titulados, fotocopia compulsada do título ou da certificación do pagamento dos dereitos de expedición deste e certificación académica completa, recollendo expresamente a nota media do expediente. No caso de presentar un título estranxeiro será preciso que estea debidamente validado pola Administración educativa española. No caso de seren guías de turismo deberán presentar a correspondente habilitación.
d) Curriculum vitae cos documentos acreditativos correspondentes en forma de certificacións ou fotocopias compulsadas dos diplomas de cursos en materias relacionadas co turismo, cursos de idiomas, incluído o de galego, cursos de informática e traballos realizados. A documentación en idioma distinto ao castelán ou galego deberá presentarse oficialmente traducida.
e) A experiencia laboral acreditarase a través de contratos de traballo, informe de vida laboral expedido pola Tesouraría Xeral da Seguridade Social ou ben a través do certificado expedido polo organismo onde se realizaron as prácticas.
f) Declaración xurada das axudas de bolsas solicitadas ou concedidas polas administracións públicas, ou calquera dos seus organismos, entes ou sociedades para o mesmo período, e de non ter ingresos ou salarios que impliquen vinculación contractual ou estatutaria.
2. Nas solicitudes, os interesados escollerán como destino unha soa provincia, adxudicándose despois, nunha reunión que se convocará para o efecto na Secretaría Xeral para o Turismo, a oficina concreta dentro desa provincia, segundo a elección dos propios solicitantes, por orde da puntuación acadada.
3. Se a solicitude non se cubrise en todos os seus termos ou non se acompañase a documentación que se menciona nesta base requirirase ao interesado para que, nun prazo de dez días, emende a falta ou acompañe os documentos preceptivos, con indicación de que se así non o fixese, se lle terá por desisitido da súa petición, de conformidade co disposto no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Oitava.-Instrución do procedemento.
O órgano instrutor do procedemento será a Secretaría Xeral para o Turismo que, de conformidade co establecido no artigo 21 da Lei de subvencións de Galicia, realizará cantas actuacións considere necesarias para a determinación, coñecemento e comprobación dos datos, en virtude dos cales debe formularse a proposta de resolución.
Novena.-Proceso de selección e resolución de adxudicación.
A avaliación das solicitudes levarase a cabo por unha comisión que se constituirá para o efecto e que se axustará ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común. Esta comisión estará composta polos seguintes membros:
Presidente: o/a subdirector/a xeral de Ordenación do Turismo.
Secretario: o/a xefe/a de servizo de Formación, Cooperación Institucional e Documentación da Secretaría Xeral para o Turismo.
Vogais: un/unha funcionario/a da Secretaría Xeral para o Turismo do servizo de Formación e un/unha xefe/a de área de Turgalicia designados polo presidente da Comisión, co visto e prace da secretaria xeral para o Turismo.
A comisión fará a avaliación de acordo cos seguintes criterios:
Ver referencia pdf "12100D005P065.PDF"
Unha vez avaliadas as solicitudes, a comisión de valoración emitirá un informe no que conste o resultado da avaliación efectuada. O órgano instrutor elevará o dito informe xunto coa proposta de resolución ao conselleiro de Cultura e Turismo, que no prazo de 15 días resolverá o procedemento de concesión.
A competencia para coñecer e resolver as solicitudes de concesión de bolsas presentadas ao abeiro desta orde corresponderalle ao conselleiro de Cultura e Turismo.
O prazo máximo para a tramitación e resolución da concesión das bolsas será de 3 meses, desde a data de pulicación da convocatoria no Diario Oficial de Galicia.
A resolución do conselleiro esgota a vía administrativa e contra ela cabe interpoñer recurso contencioso administrativo, no prazo de dous meses, ante o órgano competente da xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa e poderá formularse, con carácter potestativo, recurso de reposición, no prazo dun mes, ante o órgano que ditou a resolución impugnada, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Notificada a resolución definitiva polo órgano competente, os interesados propostos como beneficiarios disporán dun prazo de dez días para a súa aceptación, transcorrido o cal sen que se producise manifestación expresa entederase tacitamente aceptada.
Unha vez aceptada a bolsa, convocaranse os beneficiarios para a elección de destino, de conformidade coa provincia elixida na solicitude e dentro de cada provincia en función da puntuación obtida.
Se o beneficiario renuncia expresamente á bolsa, esta concederase ao seguinte candidato con mellor puntuación de entre os que solicitaron esa provincia e non fose beneficiario doutra das bolsas convocadas. En caso de que non quedasen aspirantes nese destino, ofertarase entre os restantes candidatos de acordo a súa puntuación.
Décima.-Publicidade.
Coa presentación da solicitude de subvención o interesado autoriza expresamente a Consellería de Cultura e Turismo para que, de acordo co establecido nos números 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, publique as subvencións concedidas ao abeiro desta orde na páxina web oficial da Consellería de Cultura e Turismo, con expresión da convocatoria, o programa e crédito orzamentario ao que se imputan, a persoa beneficiaria, a contía concedida e a finalidade da subvención.
Décimo primeira.-Aboamento das axudas.
As axudas aboaranse con periodicidade mensual e na contía correspondente, unha vez recibido na Secretaría Xeral para o Turismo un certificado sobre a asistencia regular e aproveitamento das prácticas polos adxudicatarios expedido pola persoa competente nas xefaturas territoriais da Consellería de Cultura e Turismo para os bolseiros das oficinas da Xunta ou o concelleiro competente en materia de turismo ou persoa en quen delegue respecto ás oficinas municipais.
Para o aboamento do último pagamento será requisito ter presentado, ademais, a memoria que se especifica na base décimo segunda, punto 3 desta orde, realizada polo bolseiro e visada polo director o responsable da correspondente oficina.
Décimo segunda.-Obrigas dos solicitantes e dos beneficiarios.
1. Os solicitantes deberán aceptar en todos os seus termos esta orde.
2. A comprobación de datos non axustada á realidade, tanto na solicitude como na documentación achegada, poderá supoñer a denegación ou revogación da axuda.
3. Os perceptores da bolsa estarán obrigados a realizar a actividade e cumprir o obxecto desta e deberán presentar ao remate da bolsa unha memoria final sobre as actividades desenvolvidas que entregarán á Secretaría Xeral para o Turismo co visto e prace do titor designado.
4. Os beneficiarios están obrigados a facilitar toda a información que lles puidera ser requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino da bolsa obxecto desta orde.
5. Procederá o reintegro da cantidades percibidas e a exixencia do xuro desde o momento do pagamento ata a data en que se acorde a procedencia do reintegro nos seguintes casos:
a) Incumprimento total ou parcial da finalidade de concesión.
b) Obtención da axuda falseando as condicións requiridas para iso ou ocultando aquelas que o impedisen.
c) Incumprimento da obriga de xustificación ou xustificación insuficiente, segundo o disposto no punto 3 desta base.
Décimo terceira.-Incidencias.
A secretaria xeral para o Turismo resolverá todas as dúbidas e incidencias que poidan xurdir na aplicación desta convocatoria.
O incumprimento dos compromisos adquiridos de acordo coas bases precedentes dará lugar á revogación da axuda concedida e, se é o caso, á reclamación das cantidades xa pagadas de conformidade co disposto na lexislación vixente. Asemade, toda alteración das condicións tidas en conta para a concesión da bolsa obxecto da presente orde e a obtención concorrente de subvencións ou axudas outorgadas por outras administracións o entes privados nacionais ou internacionais, poderá dar lugar á modificación da resolución de concesión.
Décimo cuarta.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Disposicións derradeiras
Primeira.-En todo o non recollido nesta orde aplicarase para esta materia o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, de 13 de xaneiro, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o regulamento de subvencións de Galicia e no que resulte de aplicación a Lei 38/2003, do 27 de novembro, xeral de subvencións e no seu Regulamento de desenvolvemento aprobado polo Real decreto 887/2006, do 21 de xullo.
Segunda.-Facúltase a Secretaría Xeral para o Turismo para ditar cantas disposicións considere oportunas no desenvolvemento e interpretación desta orde.
Santiago de Compostela, 18 de xuño de 2009.
Roberto Varela Fariña
Conselleiro de Cultura e Turismo
Ver referencia pdf "12100D005P065.PDF"